दरअसल डीएम योगेश्वर राम मिश्र दीवाली के मद्देनजर शहर की सूरतेहाल देखने निकले थे। दशाश्वमेघ घाट की ओर से रथयात्रा मार्ग से लौट रहे थे। अचानक नजर सड़क किनारे घायल होकर तड़पते एक वृद्ध दंपती पर पड़ी। नजर फेरकर फोन से पुलिस को सूचना देकर दनदनाने निकल जाने की कर्तव्य की इतिश्री के बजाए डीएम ने तुरंत नीली बत्ती की अपनी कार रुकवा दी। दंपती को गाड़ी में बैठवाया। इसके बाद स्टेनो और गार्ड को अस्पताल लेकर भर्ती कराने को कहा। इसके बाद सीएमओ को फोन कर कहा कि बुजुर्ग दंपती का मुफ्त और बेहतर इलाज होना चाहिए। किसी भी तरह की लापरवाही हुई तो खैर नहीं। घायल वृद्ध दंपती घनश्याम केसरी(58) व उनकी पत्नी तिलोतमा(55) की हालत गंभीर बताई जाती है।